מבול (סרט)

מבול הוא סרט קולנוע ישראלי שעלה לאקרנים בשנת 2011 בבימויו של גיא נתיב, עם רונית אלקבץ, צחי גראד, יואב רוטמן ומיכאל מושונוב בתפקידים הראשיים. התסריט נכתב על ידי גיא נתיב ונועה ברמן הרצברג והוא בהשראת הסרט הקצר "מבול" משנת 2002 שהיה סרט הגמר של גיא נתיב בלימודיו בקמרה אובסקורה לפי תסריט של נועה ברמן הרצברג וזכה בפרס "דב הבדולח" בפסטיבל הקולנוע בברלין. העלילה היא על בן אוטיסט החוזר הביתה מהמוסד בו שהה שנים ארוכות, למשפחה מתפרקת העסוקה בהכנות לבר המצווה של בנם. הסרט זכה בפרס הסרט העלילתי הטוב ביותר בפסטיבל הסרטים הבינלאומי חיפה. מיכאל מושונוב זכה בפרס אופיר לשחקן המשנה הטוב ביותר. הסרט היה מועמד לפרס אופיר לסרט העלילתי הטוב ביותר. רונית אלקבץ הייתה מועמדת לפרס אופיר לשחקנית הראשית הטובה ביותר. יואב רוטמן היה מועמד לפרס אופיר לשחקן הראשי הטוב ביותר. גיא נתיב ונועה ברמן הרצברג היו מועמדים לפרס אופיר לתסריט המקורי הטוב ביותר הסרט זכה לציון לשבח בפסטיבל ברלין 2011 (מסגרת Generation) ובפסטיבל סאלוניקי 2011, יוון (זוכה פרס הקהל בתחרות הבינלאומית ופרס "הישג אמנותי מיוחד" ליואב רוטמן, רונית אלקבץ ומיכאל מושונוב) ופרסי Asia Pacific 2011, אוסטרליה (מועמד לסרט הילדים הטוב ביותר). משפחת רושקו גרה במושב ליד הים. האב גידי (צחי גראד) הוא טייס של מטוס ריסוס אך מתרשל בעבודתו ומעשן גראס לעיתים קרובות עד שמנהל המנחת (שמיל בן ארי) מודיע לו שהוא מושעה מהטסה ויכול לעבוד רק בשירותי קרקע. גידי לא מגלה זאת למשפחתו. האם מירי (רונית אלקבץ) מנהלת את גן הילדים במושב ונחשבת כגננת מוערכת. יחסיה עם גידי בשפל והיא מקיימת יחסים עם דורון (יורם טולדנו), אבא של אחת מהילדות בגן. בנם הצעיר יוני (יואב רוטמן) מתכונן לבר המצווה ולומד לקרוא את ההפטרה של פרשת נח והמבול אצל הרב גושן (יעקב כהן). יוני רואה את בתו של הרב יעל (ליר כץ) גולשת בבגד ים חשוף ומבקש ממנה שתלמד אותו לגלוש אחרת יגלה זאת לאביה הרב. להורים יש בן בגיל 17 בשם תומר (מיכאל מושונוב) שסובל מאוטיזם קשה ונמצא שנים במוסד. המוסד עומד להיסגר מסיבות כלכליות והמנהלת יהודית (אסתי זקהיים) מודיעה לגידי ולמירי כי עליהם לקחת אותו הביתה. יוני מקבל את אחיו בצורה קשה. הוא לא מסתגל להרגליו של תומר לאסוף חרקים רבים שמסתובבים בבית. למירי אין ברירה אלא לקחת את תומר איתה לגן, מה שמעורר את זעמן של האימהות. באחד הפעמים בורח תומר לתוך לול גדול, תופס תרנגולת ומועך ביצה כשכל התושבים צופים בו עד שמגיע יוני ומוציא אותו משם. היחסים בין האחים משתפרים בעוד שבין ההורים הם מידרדרים. יוני המחונן כותב את שיעורי הבית לתלמידים תמורת כסף אותו הוא מוסר למנהל מכון כושר (ליאור רז) לקניית אבקת פלא בונה גוף. הוא אף מרבה להתאמן כדי שיוכל לעמוד נגד תלמידים שמציקים לו. הוא נתפס והיועצת החינוכית מיכל (לנה אטינגר) מזהירה אותו בנוכחות גידי. שחר (דקל עדין) בנו של דורון, כועס על מירי ויחסיה עם אביו. הוא מתנקם בתומר וביחד עם חבריו הם מוצאים אותו בתוך סירה במחסן, מכניסים את הסירה לים והיא מתחילה לשקוע. יוני ויעל מגיעים ברגע האחרון וביחד עם שחר הם מצילים את תומר מטביעה ואחרי אשפוז הוא מתאושש. לבסוף נערכת בר המצווה בבית הכנסת ויוני קורא את ההפטרה כשתומר יושב בקהל וחוזר אחריו. לאחר מכן מתכנסים האורחים בבית כשאלי הטייס (דני שטג) מנמיך לקראתם ומרסס אותם במים. על החוף מתעוררת סערת ברקים ויורד מבול. "מבול", במסד הנתונים הקולנועיים IMDb (באנגלית) "מבול", באתר AllMovie (באנגלית) "מבול", באתר Rotten Tomatoes (באנגלית) "מבול", באתר ספר הקולנוע הישראלי "מבול", באתר אידיבי "מבול", במסד הנתונים הקולנועיים KinoPoisk (ברוסית) "מבול", במיזם "אישים" לתיעוד היצירה הישראלית קדימון למבול, באתר יוטיוב מבול, באתר קרן הקולנוע הישראלי שמוליק דובדבני, גשום לפרקים, באתר ynet, 11 במרץ 2011 אמיר בוגן, מוריד הגשם: כך עשיתי את "מבול", באתר ynet, 14 במרץ 2011 ינון ירוס, ‏מבול: דרמה מרגשת ועשויה היטב, באתר ‏מאקו‏, 13 במרץ 2011 מרט פרחומובסקי‏, הסרט "מבול": השחקנים טובים, השאר קצת פחות, באתר וואלה, 10 במרץ 2011